b'\n_START_ARTICLE_\nLudwig von K\xc3\xb6chel\n_START_PARAGRAPH_\nLudwig Ritter von K\xc3\xb6chel (14. tammikuuta 1800 Stein \xe2\x80\x93 3. kes\xc3\xa4kuuta 1877 Wien) oli it\xc3\xa4valtalainen musiikkitieteilij\xc3\xa4, kirjailija, s\xc3\xa4velt\xc3\xa4j\xc3\xa4, kasvitieteilij\xc3\xa4 ja julkaisija. H\xc3\xa4net tunnetaan parhaiten Wolfgang Amadeus Mozartin teosten luetteloijana._NEWLINE_K\xc3\xb6chel opiskeli lakia Wieniss\xc3\xa4 ja toimi 15 vuoden ajan arkkiherttua Karl von \xc3\x96sterreich-Teschenin nelj\xc3\xa4n pojan yksityisopettajana. H\xc3\xa4net palkittiin aatelisarvolla ja runsaalla m\xc3\xa4\xc3\xa4r\xc3\xa4rahalla, jonka turvin h\xc3\xa4n vietti loppuel\xc3\xa4m\xc3\xa4ns\xc3\xa4 yksityisen\xc3\xa4 tutkijana. K\xc3\xb6cheli\xc3\xa4 arvostettiin elinaikanaan suuresti h\xc3\xa4nen kasvitieteellisist\xc3\xa4 tutkimuksistaan. Kasvitieteen lis\xc3\xa4ksi h\xc3\xa4n oli kiinnostunut geologiasta ja mineralogiasta ja oli my\xc3\xb6s suuri musiikin yst\xc3\xa4v\xc3\xa4._NEWLINE_Vuonna 1862 h\xc3\xa4n julkaisi kronologisesti j\xc3\xa4rjestetyn luettelon Mozartin teoksista. K\xc3\xb6chelin luettelo oli mittakaavaltaan ja tasoltaan laajin siihen menness\xc3\xa4 julkaistu. Korjattuja laitoksia on julkaistu useita my\xc3\xb6hemmin. Mozartin teoksiin viitataan nyky\xc3\xa4\xc3\xa4n usein K\xc3\xb6chelin numerolla (esim. KV 626 tarkoittaa Mozartin Requiemia)._NEWLINE_K\xc3\xb6chel j\xc3\xa4rjesti my\xc3\xb6s Mozartin teokset 24 luokkaan, joita Breitkopf & H\xc3\xa4rtel k\xc3\xa4ytti julkaistessaan ensimm\xc3\xa4isen t\xc3\xa4ydellisen laitoksen Mozartin teoksista vuosina 1877\xe2\x80\x931905 (hanketta oli rahoittamassa osittain K\xc3\xb6chel itse).'